Nick Hækkerup (S), 2013-06-03:
Tak for det.
Jeg vil gerne starte med at takke for støtten til regeringens lovforslag om ændring af forsvarsloven, som skal gøre det muligt – for det er jo en bemyndigelseslov – løbende at tilpasse organisationen af ledelsen af forsvaret til de aktuelle behov.
Lovændringen betyder, at den til enhver tid siddende forsvarsminister – i videre omfang end tilfældet er i dag med den gældende lovgivning – administrativt kan fastlægge den nærmere organisering af ledelsen af forsvaret i forhold til de aktuelle behov.
Der er nogle, der har sagt, at så er der jo ingen begrænsninger på det.
For det er noget af det, som vi har brugt meget tid på at diskutere os igennem undervejs i forslagets behandling i lovgivningsprocessen.
Jeg havde gerne set, at der var et bredere flertal bag ændringen af lovforslaget,
det vil jeg ikke lægge skjul på.
Men i den her sammenhæng, hvor det drejer sig om at lave en bemyndigelseslov, så er et flertal i flertal.
Baggrunden for lovforslaget – Dansk Folkeparti var inde på, hvad det skulle gøre godt for – er jo bl.a., at den sikkerhedspolitiske udvikling har betydet, at behovene for politisk, militær og civil kontakt og koordination i den interne beslutningsproces og styring af forsvaret er langt større end tidligere.
Lovforslaget vil gøre det muligt at omorganisere ledelsen af forsvaret, så den i højere grad er tilpasset de aktuelle behov.
I lyset af den løbende tilpasning og rationalisering af forsvaret i øvrigt er det efter regeringens opfattelse også på tide at sikre, at den øverste ledelse af forsvaret ikke er beskyttet mod tilpasninger og rationaliseringer gennem lovbestemmelser, som hører til i den kolde krigs tid, en organisering, som blev fastlagt under den kolde krig.
Regeringen ønsker at integrere den øverste ledelse af forsvaret.
Har vi sagt det hele tiden?
Det er sådan set en del af regeringsgrundlaget, at vi gerne vil gøre det.
Så det med, at det skulle komme som et lyn fra en klar himmel, at det er den vej, vi vil, må stoppe.
Det har vi sagt hele tiden.
Men vi har også sagt, at når vi så skal lave en konkret model, ønsker vi at drøfte det med alle Folketingets partier for at finde det bredest mulige grundlag for den integration, som i langt højere grad vil tilfredsstille behovene for hurtigere og smidigere beslutningsprocesser, hvor både militære og ikkemilitære aspekter kan sammenstilles.
En sådan omorganisering vil også betyde kortere beslutningsveje og dermed jo en endnu mere effektiv ressourceudnyttelse og opgavevaretagelse, ligesom det vil understøtte samarbejdet med vores andre internationale samarbejdspartnere.
Endelig vil der være en betydelig besparelse at hente i forhold til den nuværende normering af forsvarets øverste ledelse.
Det er ikke mindst vigtigt i en situation, hvor forsvaret gennemgår omfattende rationaliseringer.
Modstandernes argumenter har været mangeartede, men de har ikke, og det mener jeg er værd at bemærke her, altid været lige konsekvente.
Modstandernes argumentation er i øvrigt – som de er optrykt i betænkningen – langt hen ad vejen baseret på misforståelser og påstande, der er uden hold i den proces og den virkelighed, som forslaget er udtryk for.
Mindretallet påstår i sin udtalelse i betænkningen, at lovforslaget undergraver forsvarets kvalitet.
Synspunktet underbygges ikke, og det er da også uden hold i virkeligheden.
Forslaget går tværtimod ud på at give forsvaret en mere tidssvarende ledelse og dermed også gøre forsvaret bedre.
Mindretallet anfører også, at den nye § 11 i offentlighedsloven »... vil betyde, at forsvarsministeren administrativt kan fastlægge forsvarschefens ansvar og placering«.
Jamen har partierne ikke læst lovforslaget eller flertallets udtalelse?
Af lovforslaget, besvarelserne og betænkningen fremgår det med flammeskrift, at centrale aspekter af forsvarschefens grundlæggende opgaver og ansvar netop er lovbestemte og ikke kan ændres uden i forbindelse med en lovændring.
Mindretallet påstår også, at det vil være forligsbrud, hvis ministeren udnytter sin bemyndigelse i lovforslaget sammen med Enhedslisten uden om den eksisterende forligskreds.
Spørgsmålet om organiseringen og ledelsen af forsvaret er netop ikke en del af det forsvarsforlig, vi indgik i efteråret.
Mindretallet påstår også, at integration betyder, at Folketinget og den danske offentlighed ikke længere får aktindsigt i den militærfaglige rådgivning, og at det vil være en markant svækkelse af den demokratiske kontrol.
Den sidste del af det er forkert og stærkt misvisende, og det kunne tyde på, at man slet ikke har læst det notat af 27. maj 2013 om Folketingets og dermed offentlighedens adgang til som led i den parlamentariske kontrol ved en integration af Forsvarsministeriet, Forsvarskommandoen og Forsvarsministeriets departement at blive orienteret om forsvarschefens endelige militærfaglige indstilling.
Så mindretallets påstand er i den sammenhæng uforståelig.
Den påstand kan kun forstås på den måde, at forsvarsministeren, som det siges, skal rense ud i forsvarschefens militærfaglige rådgivning ...